KTB เผยโอนเงินให้ผู้มีรายได้น้อยแล้ว 855,802 ราย รวมมูลค่ากว่า 1.9 พันลบ.
KTB เผยโอนเงินให้ผู้มีรายได้น้อยแล้ว 855,802 ราย จากจำนวนผู้ลงทะเทียนกับธนาคาร 1 ล้านราย รวมมูลค่ากว่า 1.9 พันลบ.
16 ธ.ค. 2559

นางสาวอาริศรา ธรมธัช รองกรรมการผู้จัดการใหญ่ สายงานธุรกิจภาครัฐ ธนาคารกรุงไทย จำกัด (มหาชน) หรือ KTB เปิดเผยว่า ธนาคารกรุงไทยได้โอนเงินให้แก่ผู้ที่มีรายได้น้อยที่เข้าร่วมโครงการลงทะเบียนเพื่อสวัสดิการแห่งรัฐ ระหว่างวันที่ 9-15 ธันวาคม 2559 ผ่านบริการกรุงไทยพร้อมเพย์ ผู้ที่มีบัญชีธนาคาร และบัตรอีมันนี่แล้ว จำนวน 855,802 ราย วงเงิน 1,994,071,500 บาท โดยโอนให้รายละ 1,500 บาท จำนวน 382,223 ราย จำนวนเงิน 573,334,500 บาท และโอนให้รายละ 3,000 บาท จำนวน 473,579 ราย จำนวนเงิน 1,420,737,000 บาท จากจำนวนผู้ลงทะเบียนกับธนาคารทั้งสิ้นประมาณ 1 ล้านราย
สำหรับผู้ที่ลงทะเบียนเพื่อสวัสดิการแห่งรัฐกับธนาคารกรุงไทยแล้ว แต่ยังไม่ได้ลงทะเบียนกรุงไทยพร้อมเพย์ สามารถลงทะเบียนกรุงไทยพร้อมเพย์หรือเปิดบัญชีเงินฝากกับธนาคารได้ เพื่อความสะดวกและรวดเร็วในการรับเงินสวัสดิการจากรัฐ โดยธนาคารช่วยแบ่งเบาภาระผู้มีรายได้น้อย ในการลงทะเบียนกรุงไทยพร้อมเพย์ หรือเปิดบัญชีเงินฝากกับธนาคารได้ โดยไม่ต้องมีเงินฝาก ภายในวันที่ 27 ธันวาคมนี้ และธนาคารจะโอนเงินสวัสดิการดังกล่าวให้ภายในวันที่ 30 ธันวาคม 2559